Madeira , Eyja hins eilífa vors , er sannkölluð Paradís göngumannsins . Þótt þessi eldfjallaeyja sé ekki ýkja stór er landslagið margbreytilegt , útsýni firna fagurt og göngustígar liggja svo að segja um alla eyjuna . Lega eyjunnar í Atlantshafinu tryggir að veðurfarið er þægilegt , milt og stöðugt árið um kring en meðalhiti í maí er um 25° . Enda er hún einn frjósamasti kriki heims og sagt að ef gróður og plöntur lifa ekki villtar á Madeira eigi tegundin sér ekki viðreisnar von . Landslagið er ægifagurt , tignarleg fjöll ( hæsti tindur er 1851 m.y.s. ) , klettar , djúpir dalir , hásléttur og fjölskrúðugur gróður milli fjalls og fjöru . Gamalt áveitukerfi er enn gulls í gildi og mikil völundarsmíð og margar gönguleiðirnar liggja með fram áveitu-rennum og -skurðum . Gönguleiðirnar eru fyrir vant göngufólk og aðra í ágætu formi , flestar eru leiðirnar taldar miðlungs-erfiðar og oftast er engið í 3 - 4 klst allt upp í 11 km . Munið að hitastig er lægra í fjalllendinu . Auk skipulagðra gönguferða gætu frídagarnir nýst til þátttöku í skipulögðum skoðunarferðum okkar í rútum . Hér er á ferðinni einstakt gönguævintýr ! Ferðin hefst með beinu leiguflugi frá Íslandi til Madeira þar sem lent verður síðdegis . Þeir sem bókað hafa ferðir til og frá flugvelli verður ekið á hótel Melia Madeira Mare sem er frábært 5 stjörnu hótel og vel staðsett rétt utan við höfuðborgina Funchal . Sjá nánari upplýsingar um hótelið neðar og einnig upplýsingar um hótelhverfið á almennu upplýsingasíðunni um Madeira annars staðar á heimasíðunni . Þennan fyrsta göngudag verður farið í hálfsdags gönguferð um hið þekkta gönguland á austurhluta eyjunnar ; Machito’s dalinn , sem oft er kallaður Mímósu dalurinn . Meðal annars fá göngumenn fyrsta smjörþefinn af áveitukerfinu einstæða og verður gengið eftir viðhaldsstígum sem liggja með fram bunandi rennunum . Erfiðleikastig : Auðveld Eftir morgunverð verður lagt í aðra göngu uppi á miðri eyju sem tekur lungann úr deginum . Í fyrstu verður gengið niður á sléttuna Paul da Serra og að Risco -áveitunni sem liggur í um 1000 m yfir sjávarmáli . Einnig verður komið að sérstæðum fossi sem þó er ekki ýkja vatnsmikill á okkar mælikvarða en en allt að 100 m hár . Þá verður gengið að Lagoa das 25 Fontes sem eru 25 vatnsuppsprettur en vatnið á uppruna sinn undir Paul da Serra-sléttunni . Vatnið myndar um 25 m háan foss í mörgum hlutum . Stór hluti göngunnar liggur með fram áveitu-rennum og þegar neðar dregur má virða fyrir sér frábært útsýni og dást að gróðursældinni . Á leiðinni verður gengið fram hjá rafmagnsstíflu en vatnsflaumurinn rennur í gegnum göng sem leiða það niður á suðurhluta Madeira . Hópurinn mun fylgja rennandi vatninu í gegnum vatnsgöngin . Erfiðleikastig : Miðlungs Gönguleið þessarar dagsferðar er ein sú strembnasta en en launin eru margföld . Gangan hefst á Paul de Serra hásléttunni og fylgir áveitunum vestur eftir eyjunni og lýkur á hinum gullfallega stað Fanal , sem stendur í miðjum sýdrusskóginum sem UNESCO hefur sett á heimslista náttúruundra . Þegar farið er hjá byggðinni í Chao da Ribeirta , sem kúrir við sjávarkambinn langt fyrir neðan , má sjá leifar af stálvírum sem notaðir voru til að koma aðföngum til íbúanna . Hér er enn einn útsýnisstaðurinn sem bragð er að . Erfiðleikastig : Miðlungs Eftir göngur síðustu þriggja daga er ástæða til að hvía lúin bein og eiga frjálsan dag án skipulagðrar göngu . Enn verður haldið upp á hálendið þar sem gangan hefst í um 1300 m hæð . Hér ræður ríkjum lynggróður og -plöntur og verið gæti að bláber yrðu í veginum . Á leið okkar að vatnsuppsprettum verður gróðurinn fjölbreyttari og von bráðar bregður fyrir sýdrusstrjám og villtum orkideum sem er einkennisplanta Madeira . Hér blasir við hinn mikli vatnsbúskapur eyjunnar þar sem lækir og sprænur veltast undan hallanum í fossum og flúðum . Von bráðar verður komið að litlu lóni , Dona Beja , sem neðar myndar fossinn Lagoa de Vento eða Vindafoss . Gönguleiðin er fjölbreytt , frá sléttum áveituvegum yfir í grófari göngustíga , Erfiðleikastig : Miðlungs Aftur tökum dagsfrí frá skipulögðum ferðum og hvílumst fyrir loka hnykkinn . Gönguferð dagsins er á léttari og skemmtilegri kantinum . Líta má á hana á sem samantekt og þverskurð af því sem borið hefur fyrir augu síðustu daga . Aksturinn frá Funchal er stuttur og nú kynnumst við nánar áveitunum neðar í hlíðunum . Göngustaðurinn er fallegur dalur , Vale de Paraiso eða Paradísardalurinn . Þar fylgjum við áveiturennunni niður í þorpið Rochao sem ber keim af því sem áður var ; lítil falleg hús , hreinar götur og rólegt mannlíf . Þorpið höfðar til ferðamanna sem síður vilja dvelja í ys og þys Funchal því hér má segja að annar hver heimamaður vilji leigja út herbergi eða íbúð . Erfiðleikastig : Auðveld Á síðasta göngudeginum nemum við enn nýjar lendur á Madeira . Göngusvæðið er nú á norð-austurhluta eyjunnar og fylgir þeirri áveiturennu sem mörgum þykir hvað fegurst . Gangan hefst við Ribero Frio ( Köldu-á ) og liggur m.a. um sýdrusskóglendið en þegar komið er að Lamaceiros og Ribeira da Janeka dölunum gefst fágætt útsýni yfir m.a. þorpið Porto da Cruz á aðra hönd og klettadranginn Penha d´Águiav ( Arnar klett ) á hina . Göngunni lýkur á útsýnisstaðnum Portela . Erfiðleikastig : Miðlungs Madeiradvölinnii lýkur þennan dag og heimferð með síðdegisflugi frá Madeira til Íslands . Melia Madeira Mare er glæsilegt 5 * heilsu og lúxushótel á fallegum stað við sjávarsíðuna í Lido . Stórkostlegt útsýni og fyrir framan er göngustígurinn með fram sjónum og lítil strönd . Hótelið er í 5 mínútna fjarlægð frá aðal ferðamannakjarnanum og um 10 mínútur eru til Funchal . Á hótelinu er mjög góð heilsulind og öll aðstaða og þjónusta til fyrirmyndar . Glæsilegt hótel fyrir þá sem vilja gera vel við sig . Fín aðstaða er á hótelinu , garður með sundlaug og góðri sólbaðsaðstöðu . Einnig er upphituð sundlaug innandyra sem og heitur pottur sem hótelgestir geta notið sér að kostnaðarlausu . Á hótelinu er SPA þar sem gestir geta notið ýmissa meðferða gegn gjaldi . Einnig er líkamsræktarstöð á hótelinu með brennslutækjum og lóðum þar sem boðið er upp á tíma og fleira gegn gjaldi . Á hótelinu eru tveir veitingastaðir Mare Nostrum og Il Massimo . Mare Nostrum býður upp á fjölbreytt hlaðborð með köldum og heitum réttum á morgnanna og á kvöldin . Il Massimo er með “ Á la carte ” og býður upp á alþjóðlega matargerð . Á hótelinu eru einnig þrír barir , einn við sundlaugina sem býður upp á léttar veitingar og hádegismat , einn við hótelmóttökuna með útsýni yfir sjóinn , og einn í hótelgarðinum með frábæru útsýni . Vegabréf þurfa að hafa gildistíma fram yfir 6 mánuði áætlaðs heimafarardags . Mikilvægt er að nöfn á bókunum stemmi nákvæmlega við nöfn í vegabréfi . Það er á ábyrgð farþega ef svo er ekki . Staðfestingargjald er 80.000 kr. og er óafturkræft . Vinsamlegast kannið forfallatryggingar sem fylgja kreditkortum og / eða heimilistryggingum . Minnum á ferðaskilmála Úrvals-Útsýnar ( sjá uu.is ) og skilmála göngferða að neðan . Vinsamlega lesið neðangreinda skilmála gönguferða okkar . Með greiðslu staðfestingagjalds staðfestir þú að hafa lesið þennan texta og fallist á að hlíta ákvæðum hans í hvívetna . Gönguferðir okkar leggja mesta áherslu á skemmtun og upplifun . Við gerum engar beinar kröfur um líkamlegt atgervi þátttakenda vegna þátttöku í gönguferðum . Skipulagning er með þeim hætti að ekki eru gerðar kröfur um sérstakar æfingar eða þjálfun fyrir ferðirnar heldur gengið út frá því að þátttakendur séu í þokkalegu formi , hafi lágmarks reynslu af léttum gönguferðum og stríði ekki við veikindi eða aðra líkamlega kvilla . Gönguleiðir í þessari ferð eru allar með erfiðeikastig Auðveld eða Miðlungs-erfið og lengstu göngurnar eru um 11 km . Gera má ráð fyrir að í flestum göngunum sé gengið upp og niður í mót og upp og niður tröppur . Við undirbúning þátttöku í ferðunum er rétt að huga að eftirfarandi : Ef þið eruð í vafa um líkamlegt atgervi mælum með heimsókn til heimilslæknis og fara að hans ráðum . Það er ábyrgð þátttakenda að hafa líkamlegt atgervi til að ljúka ferðinni . Upplýsingar okkar um líkamlega getu þátttakenda eru aðeins til upplýsingar eftir bestu vitneskju og reynslu en frávik eru ekki á okkar ábyrgð . Ef þátttakandi treystir sér ekki til að ljúka ferð sem gengið hefur samkvæmt áætlun er það á hans ábyrgð en ekki okkar . Ábyrgð á þátttöku í ferðunum liggur hjá þátttakendum . Ferðirnar eru lokaðar börnum undir 16 ára aldri en 16 - 17 ára þátttakendur verða að vera í fylgd með foreldri eða forráðamanni . Þátttakendur skulu hafa meðferðis fatnað við hæfi og þau smátæki og tól sem vilji er til . Sérstaklega skal minna á góðan skóbúnað , hlý föt , léttan regn - / vindjakka og myndavél . Gönguleiðsögumaður hefur meðferðis fyrstu-hjálpar sett . Engin endurgreiðsla ferðakostanaðar kemur til ef þátttakendurr sleppa sumum gönguferðum eða víkja þarf frá skipulagðri dagskrá og leiðum af öryggisástæðum ( t.d. vegna veðurlags eða þess að hópurinn hefur ekki getu til að fylgja skipulagðri áætlun ) . Við mælum sterklega með því að þátttakendur hafi góða ferðatryggingu . Verð og dagsetningar Innifalið í verði : Beint flug fram og til baka , flugvallagjöld og skattar , ferðataska og handfarangur , gisting í 9 nætur , íslensk fararstjórn , morgunverður , ferðir frá hóteli að upphafstað gönguleiða , og gönguleiðsögn á ensku . Ekki innifalið í verði : Ferðir til og frá flugvelli , máltíðir , vatn og nesti , ferðatryggingar , eða annað en það sem kemur fram að ofan . Sæki verð ... Úrval Útsýn Hlíðasmára 19 , 201 Kópavogi Þjónustu - og söluver : Opið 9:00 – 17:00 , alla virka daga